דוח של יוניסף קבע: ישראל במקום הרביעי בעולם המערבי בעוני ילדים

**ארגון האו"ם למען ילדים בחן את השפעות המשבר הכלכלי הגדול של 2008 על ילדי העולם המפותח ומצא שבעוד המצב בישראל לא השתנה בהרבה בין 2008 ל-2013, הוא חמור מאוד. "כל עוד הכלכלה הגלובלית עדיין לא יציבה, יש סכנה להידרדרות נוספת - אם לא שמים את הילדים בראש סדר העדיפויות שלנו", הזהיר ג'וני קליין, מנכ"ל יוניסף ישראל**

ישראל נמצאת במקום הרביעי בעולם המפותח בשיעור הילדים החיים בעוני, כך עולה מדוח של יוניסף, ארגון האו"ם למען ילדים, שהתפרסם היום (שלישי). 35.6% מילדי ישראל חיים בעוני, נתונים נמוכים יותר רק מאלו של ספרד (36.3%), לטביה (38.2%) ויוון (40.5%). בין הסיבות לשיעורי העוני הגבוהים בישראל, מונה הארגון את הקיצוץ בקצבאות הילדים.

הילדים שנפגעו בצורה הקשה ביותר הם הילדים למשפחות חד-הוריות. על פי הדוח, בקרב ילדים החיים עם שני הוריהם הייתה ירידה קלה בשיעורי העוני בחמש השנים האחרונות. בסך הכול, בהשוואה בין לאומית, ישראל נחשבת למדינה שנפגעה באופן מתון מהמשבר הכלכלי. שיעורי העוני בקרב ילדים במדינה לא השתנו דרמטית במהלכו (גדלו ב-0.55%), אולם היו גבוהים מלכתחילה.

המחקר של יוניסף בחן את השפעת המשבר הכלכלי של 2008 על ילדי העולם המערבי. על פי נתוני הארגון, כ-76.5 מיליון ילדים חיים בעוני, ב-41 המדינות המפותחות שנבדקו. המחקר מצא כי בתחום אחד ישראל דווקא השתפרה בזמן המשבר הכלכלי – האבטלה בקרב צעירים (גילאי 15-24) הצטמצמה בין 2008 ל-2013 בכאחוז.

"כל עוד הכלכלה הגלובלית עדיין לא יציבה, יש סכנה להידרדרות נוספת - אם לא שמים את הילדים בראש סדר העדיפויות שלנו", **הזהיר ג'וני קליין, מנכ"ל יוניסף ישראל.** "אנחנו צריכים לשים את הילדים במוקד, על מנת להביא לשינוי בטווח הארוך – גם על חשבון נוחיות בטווח הקצר. אנחנו ביוניסף עובדים עם הממשלה על הקמת נציבות לזכויות הילד, כפי שמתחייב מהאמנה לזכויות הילד, שהשנה אנו חוגגים לה 25".

המדינות שנפגעו בצורה הקשה ביותר מהמשבר הכלכלי הגדול האחרון היו איסלנד, יוון, לטביה, קרואטיה ואירלנד. המשבר גרם לעלייה גדולה באבטלה בקרב צעירים במדינות המערב וערער את עתידם. בנוסף, המחקר מצא כי המשבר גרם לתחושות של חוסר ביטחון וחוסר ודאות לגבי העתיד של צעירי העולם המערבי.